
Gyártási paraméterek dinamikai hatásainak vizsgálata additív módon gyártott darabokon

Kulcsszavak: additív gyártástechnológia;gyártási paraméterek;FFF;rezgés vizsgálat;DfAM
A 3D nyomtatott darabok fizikai tulajdonságai nem egyérteműen meghatározhatóak, mint az eddig hagyományos módon készült fém termékek esetén. Ezen tulajdonságok feltérképezése az összefogó szabvány hiányában a mért adatok nagy mértékű szórását vagy éppen nem összeegyeztethetőségét okozzák. A paraméterek megfelelő igényre szabása pedig fontos, ha a lehető legtöbbet szeretnénk kihozni a nyomtatott darabunkból (minél kisebb anyagfelhasználás, lehető legnagyobb szilárdság), viszont ehhez a paraméterek hatásait is ismerni kell.
Dolgozatomban olyan paraméterek hatásait vizsgálom, melyek a legtöbb ipari nyomtatón biztosan állíthatóak. A vizsgálatot a kísérlettervezés módszerével hajtottam végre. A kiválasztott paraméterek: orientáció, kitöltési minta, kitöltési sűrűség és falak száma. A darab geometriája több iteráción keresztül átdolgozva, egy hosszabb hasáb lett, melyet befogott rúdként modelleztem. A cél a sajátfrekvenciák felvétele volt, valamint a paraméterek változásával ezeknek az értékeknek a változásának vizsgálata. A mérés jó ismételhetősége érdekében saját gyártású alumínium befogószerkezetet terveztem, valamint a megfogatás erejét a csavarok nyomatékra húzásával biztosítottam. A nagy számú mérési adat gyorsabb feldolgozása érdekében saját Matlab applikációt fejlesztettem, ami az adatsor beolvasása után a számomra szükséges diagramokat azonnal megjelenítette.
A falak számának változása olyan kis mértékben változtat a sajátfrekvencián (ezzel a merevségen), hogy az különböző orientációk jellege erősen befolyásolták az értékeket, így nem lehetett tendenciát megfigyelni. Érdekesebb eredményt mutatott a kitöltési minta és a kitöltési sűrűség változása. A sűrűség növekedésével nem mindegyik minta esetén változott monoton módon a sajátfrekvencia. Ezek a minták periodikushoz hasonló értékváltozást mutattak, ami visszavezethető a sűrűség növekedése miatti tömegnövekedésre a darabon. Ebből kövekeztethető, hogy minden minta rendelkezik egy optimális kitöltési sűrűséggel (és tömeggel), ami esetén a legnagyobb merevséget tudja biztosítani. A jelleget megerősítendő, további négy darabot gyártottam 99%-os kitöltési sűrűséggel, hogy megvizsgáljam, az értékek azonos pontba térnek-e vissza minden minta esetén. A további mérés eredménye megerősítette ezt a sejtést.
Az eredményekkel sikerült nagyobb ismeretet szerezni a paraméterek hatásairól, de a teljes feltérképezéshez az összes variáció mérése szükséges.



